**Retningslinjer for møtegodtgjøring i verneområde- og nasjonalparkstyrer**

(sist revidert 29. okt 2021)

Det tas utgangspunkt i Statens personalhåndbok (kap. 10.14.2, gjeldende fra 1. januar 2021).

Utgangspunktet er at møter kan godtgjøres med **inntil 6 timer pr møtedag** (faktisk medgått tid), og godtgjøring for møteforberedelser (vurderes ut ifra saksmengde – men maksimum møtets lengde). Begrensingen på 6 timer er ikke absolutt etter de nye retningslinjene. Reisetid inngår ikke i beregnet møtetid.

Det beregnes kostgodtgjørelse, etter statens satser. Her inngår også reisetid. Men husk fratrekk ved servering av måltider (frokost, lunsj og/eller middag).

**Møtegodtgjøring:**

Alle deltagere i styremøtene har rett på møtegodtgjøring etter følgende satser:

Leder: kr 643,- pr time

Øvrige medlemmer: kr 486,- pr time

Leder skal ha ledergodtgjørelse kun for tidsbruk i møter han/hun leder, for øvrig skal leder ha samme sats som øvrige medlemmer (f.eks. for forberedelser til møter).

Selvstendig næringsdrivende, kan ha krav på egen sats. Dette forutsetter at hovedbeskjeftigelsen er som selvstendig næringsdrivende, med eget organisasjonsnummer. Forutsetter også at de i vesentlig utstrekning har utgifter til f. eks eget kontor, behov for ekstrahjelp/ avløser / vikar mv.

Følgende satser gjelder:

Arbeid i møter: kr 1337,- pr time

Møteforberedelser kr 486,- pr time

Dersom timesatsen for selvstendige næringsdrivende benyttes ved deltagelse i møter, skal det ikke utbetales erstatning for tapt arbeidsfortjeneste i tillegg.

**Erstatning for tapt arbeidsfortjeneste**

Dette kan utbetales i tillegg til ordinær møtegodtgjøring.

1. Dersom møtedeltager gjør krav på erstatning for tapt arbeidsinntekt, kan dette utbetales direkte til møtedeltager i henhold til gjeldende satser. Dokumentert tap forutsetter at arbeidsgiver framviser en bekreftelse på at møtedeltageren ikke har permisjon med lønn for å delta i det aktuelle møtet.
* Dokumentert tap – inntil kr 2 133,- pr dag
* Sannsynliggjort tap – inntil kr 857,- pr dag
1. Dersom virksomheten der møtedeltageren er ansatt framsetter faktureringskrav, kan tapte inntekter dekkes av oppdragsgiver. Det er fastsatt en veiledende sats på kr 1 405,- pr time +mva.

**Når kan det utbetales møtegodtgjøring og erstatning for tapt arbeidsfortjeneste**

* Ved alle ordinære møter i nasjonalpark- og verneområdestyrer (i hht antall timer brukt til møte og forberedelse)
* Ved deltakelse i kompetansedager for styret og befaringer for hele styret (leder skal ha ordinær møtegodtgjøring som for øvrige styremedlemmer med mindre han/hun leder eller har ansvaret for hele eller deler av dette)
* Ved deltakelse på møter og/eller befaringer i forbindelse med rollen som styremedlem/ styreleder.
* Ved deltagelse på nasjonalparkkonferanse og andre tilsvarende seminar/ konferanser
* Ved deltagelse på møter med departement/direktorat i forbindelse med forvaltningsordningen
* Ved deltagelse i tilsettingsprosesser.
* Ved deltakelse på studieturer utbetales det ikke møtegodtgjøring, med mindre det legges inn et styremøte som del av studieturen. Krav om tapt arbeidsfortjeneste kan utbetales.